ORDE do 25 de xuño de 2007 pola que se fai pública a ampliación da dotación orzamentaria para a concesión das axudas establecidas nas ordes de convocatoria para o ano 2007 reguladoras dos incentivos ao autoemprego, a contratación por conta allea e a integración laboral de persoas con discapacidade, cofinanciados polo Fondo Social Europeo.
CONSELLERÍA DE TRABALLO — III. OUTRAS DISPOSICIÓNS — 29/06/2007

As ordes da Consellería de Traballo polas que se establecen as bases reguladoras dos programas de fomento do emprego, incentivos á contratación por conta allea, fomento das iniciativas emprendedoras e do autoemprego e integración laboral das persoas con discapacidade, establecen nas correspondentes disposicións en que se recollen os créditos que financian as ordes, que estes importes poderán ser obxecto de modificación como consecuencia da asignación ou da redistribución de fondos para o financiamento dos programas de fomento de emprego, coas limitacións que estableza a Conferencia Sectorial de Asuntos Laborais ou as disposicións aplicables ás axudas cofinanciadas polo Fondo Social Europeo.
En consecuencia, como existen outras dotacións que poden ser utilizadas para os mesmos fins, cómpre ampliar o importe dos créditos destinados ás axudas que poderán ser concedidas ao abeiro das ordes que se citan nesta disposición, coa finalidade de facer chegar estas ao maior número de beneficiarios posible.
Por todo o exposto e no uso das facultades que me foron conferidas,
DISPOÑO:
Artigo 1º
Amplíase o importe total das axudas que se van conceder, ao abeiro da Orde do 6 de marzo de 2007, pola que se establecen as bases reguladoras dos programas para a promoción da integración laboral das persoas con discapacidade, cofinanciados polo Fondo Social Europeo, ( DOG nº 54, do 16 de marzo), como consecuencia dos remanentes de crédito do exercicio anterior, correspondentes ao Programa Operativo de Galicia 2000-2006, cofinanciado polo Fondo Social Europeo, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.0, código de proxecto 2002 14 108 polo importe de 26.410,43 euros.
Artigo 2º
Amplíase o importe total das axudas que se van conceder ao abeiro da Orde do 27 de febreiro de 2007 pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (ILES) ou como iniciativas de emprego rural (IER) cofinanciadas polo Fondo Social Europeo, e se procede á súa convocatoria para o ano 2007 ( DOG nº 47, do 7 de marzo), como consecuencia dos remanentes de crédito do exercicio anterior, correspondentes ao Programa Operativo de Galicia 2000-2006, cofinanciado polo Fondo Social Europeo, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.0, código de proxecto 2002 14 109 polo importe de 142.647,57 euros.
Esta contía constitúe o importe global desta aplicación para o financiamento da Orde do 27 de febreiro de 2007 pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (ILES) ou como iniciativas de emprego rural (IER) cofinanciadas polo Fondo Social Europeo, e se procede á súa convocatoria para o ano 2007; e da Orde do 1 de marzo de 2007 pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo e se procede á súa convocatoria para o ano 2007.
Artigo 3º
Amplíase o importe total das axudas que se van conceder ao abeiro da orde da Consellería de Traballo do 1 de marzo de 2007, pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo, e se procede á súa convocatoria para o ano 2007 (DOG nº 48, do 8 de marzo), como consecuencia dos remanentes de crédito do exercicio anterior, correspondentes ao Programa Operativo de Galicia 2000-2006, cofinanciado polo Fondo Social Europeo, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.0, código de proxecto 2002 14 109 polo importe de 142.647,57 euros.
Esta contía constitúe o importe global desta aplicación para o financiamento da Orde do 27 de febreiro de 2007 pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (ILES) ou como iniciativas de emprego rural (IER) cofinanciadas polo Fondo Social Europeo, e se procede á súa convocatoria para o ano 2007; e da Orde do 1 de marzo de 2007 pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo e se procede á súa convocatoria para o ano 2007.
Así mesmo, amplíase o importe total das axudas que se van conceder ao abeiro da Orde do 1 de marzo de 2007, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.2, código de proxecto 2007 00 672 polo importe de 1.793.659 euros.
Esta contía constitúe o importe global desta aplicación para o financiamento da Orde do 1 de marzo de 2007 pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo e se procede á súa convocatoria para o ano 2007; da Orde do 27 de febreiro de 2007 pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (ILES) ou como iniciativas de emprego rural (IER); da Orde do 6 de marzo de 2007 pola que se establecen as bases reguladoras dos programas para a promoción da integración laboral das persoas con discapacidade; da Orde do 2 de maio de 2007 pola que se establecen as bases reguladoras do programa de axudas e subvencións ás empresas cualificadas como iniciativas de emprego de base tecnolóxica (IEBT); da Orde do 24 de maio de 2007 pola que se establecen as bases reguladoras do programa de incentivos a plans empresariais de estabilidade
laboral; da Orde do 25 de maio de 2007 pola que se establecen as bases reguladoras do programa de incentivos á contratación indefinida das mulleres como medida para lograr un mercado de traballo igualitario; da Orde do 29 de maio de 2007 pola que se establecen as bases reguladoras dos programas de incentivos á contratación por conta allea como medida para favorecer a inserción da mocidade; e da Orde do 31 de maio de 2007 pola que se establecen as bases reguladoras dos programas para o fomento da estabilidade no emprego, e das demais ordes que establezan as bases das medidas de fomento do emprego, incentivos á contratación por conta allea e actuacións de apoio a persoas emprendedoras, autoemprego e economía social, incluídas nos programas orzamentarios 322C e 322Z.
Artigo 4º
Amplíase o importe total das axudas que se van conceder ao abeiro da orde da Consellería de Traballo, do 24 de maio de 2007, pola que se establecen as bases reguladoras do programa de incentivos a plans empresariais de estabilidade laboral, cofinanciado polo Fondo Social Europeo, e se procede a súa convocatoria para o ano 2007 (DOG nº 104, do 31 de maio), a Orde do 31 de maio de 2007 pola que se establecen as bases reguladoras dos programas para o fomento da estabilidade no emprego, cofinanciados polo Fondo Social Europeo, e se procede á súa convocatoria para o ano 2007 (DOG nº 108, do 6 de xuño) como consecuencia dos remanentes de crédito do exercicio anterior, correspondentes ao Programa Operativo de Galicia 2000-2006, cofinanciado polo Fondo Social Europeo, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.1, código de proxecto 2002 14 444 polo importe de 981.992,36 euros, que constitúe o importe global para o financiamento das anteditas ordes e da orde pola que se establecen as bases reguladoras do programa de incentivos á contratación indefinida das mulleres como medida para lograr un mercado de traballo igualitario, cofinanciado polo Fondo Social Europeo, e se procede á súa convocatoria para o ano 2007.
Artigo 5º
Amplíase o importe total das axudas que se van conceder ao abeiro da orde da Consellería de Traballo, do 29 de maio de 2007, pola que se establecen as bases reguladoras dos programas de incentivos á contratación por conta allea como medida para favorecer a inserción da mocidade, cofinanciados polo Fondo Social Europeo, e se procede á súa convocatoria para o ano 2007 (DOG nº 108, do 6 de xuño), e a orde da Consellería de Traballo, do 24 de maio de 2007 pola que se establecen as bases reguladoras do programa de incentivos a plans empresariais de estabilidade laboral, cofinanciado polo Fondo Social Europeo, e se procede á súa convocatoria para o ano 2007 (DOG nº 104, do 31 de maio) como consecuencia dos remanentes de crédito do exercicio anterior, correspondentes ao Programa Operativo de Galicia 2000-2006, cofinanciado polo Fondo Social Europeo, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.0, código de proxecto 2002 14 106, cun crédito de 825.735,24 euros.
Artigo 6º
Amplíase o importe total das axudas que se van conceder ao abeiro da orde da Consellería de Traballo do 31 de maio de 2007 pola que se establecen as bases reguladoras dos programas para o fomento da estabilidade no emprego, cofinanciados polo Fondo Social Europeo, e se procede á súa convocatoria para o ano 2007 (DOG nº 108, do 6 de xuño) e a orde da Consellería de Traballo, do 24 de maio de 2007 pola que se establecen as bases reguladoras do programa de incentivos a plans empresariais de estabilidade laboral, cofinanciado polo Fondo Social Europeo, e se procede a súa convocatoria para o ano 2007 (DOG nº 104, do 31 de maio) como consecuencia dos remanentes de crédito do exercicio anterior, correspondentes ao Programa Operativo de Galicia 2000-2006, cofinanciado polo Fondo Social Europeo, na seguinte contía e aplicación orzamentaria, que figuran dotadas nos orzamentos xerais da Comunidade Autónoma de Galicia para o ano 2007:
16.02.322Z.470.0, código de proxecto 2002 14 105, cun crédito de 255.970,59 euros que constitúe o importe global para o financiamento das anteditas ordes e da orde pola que se establecen as bases reguladoras do programa de incentivos á contratación indefinida das mulleres como medida para lograr un mercado de traballo igualitario, cofinanciado polo Fondo Social Europeo, e se procede á súa convocatoria para o ano 2007.
Artigo 7º
Estas modificacións non afectan o prazo establecido nas referidas ordes para a presentación de solicitudes.
Santiago de Compostela, 25 de xuño de 2007.
Ricardo Jacinto Varela Sánchez
Conselleiro de Traballo